Борис Младенов-Young
Щом нощ настъпи, мрак града покрива…

chitanka.info

Щом нощ настъпи, мрак града покрива,

потъват в сън отрудени души,

луната лее светлина сънлива,

приспивни древни приказки шепти.

Но болницата нощем не заспива.

И делници са празничните дни;

тук в нея персоналът не почива —

неспирен денонощен труд кипи.

И всеки миг е битка величава,

двубой между живота и смъртта;

един умира, друг се подобрява…

Отеква детски плач, ехти гълчава,

нов гражданин дошел е на света —

непобеден животът продължава!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.